Intercape 'geskok' ná dodelike busongeluk | Maroela Media
Agt mense is dood in die busongeluk naby Welkom. (Foto: SA Polisiediens)
Die busoperateur Intercape sê sy bestuur sal ten volle met die owerhede saamwerk om die oorsaak van vanoggend se dodelike busongeluk in die Vrystaat te bepaal. Die bus was van Durban na Upington onderweg.
"Intercape is geskok deur en hartseer oor die ongeluk. Ons wil ons diepste meegevoel met die families van die oorledenes betuig. Intercape betreur die ongeluk," het Pieter Louw, woordvoerder van Intercape, gesê.
Volgens die Vrystaatse departement van gesondheid is agt mense dood toe die bus vanoggend kort voor 05:00 naby Welkom in die Vrystaat omgeslaan het. Vier van die slagoffers was kinders. Altesame 46 mense is in die ongeluk beseer.
Een van die busbestuurders (32) het kort ná die voorval selfmoord gepleeg, het die departement gesê. Hy het hom naby die ongelukstoneel opgehang.
"Ten tyde van die ongeluk was daar 53 passasiers op die bus, sowel as twee bestuurders," het Louw gesê.
Senior amptenare van die busdiens is reeds na die toneel gestuur om mense by te staan.
Louw het gesê die bus was padwaardig en het twee weke gelede 'n sertifiseringstoets ondergaan.
"Die busbestuurder was opgelei en is aangestel as 'n professionele bestuurder. Die bestuurder was ook bekend met die spesifieke roete," het hy gesê.
Die busdiens het 'n 24-uur‑krisissentrum beskikbaar gestel om alle passasiersnavrae oor die ongeluk te hanteer.
Montseng Tsui, LUR vir gesondheid in die Vrystaat, het intussen ook haar medelye met die families van die oorledenes, sowel as die oorlewende passasiers betuig.
Uitspraak begin in Rob Packham-moordverhoor
Sjoe, selfmoord pleeg na 'n ongeluk, daar moet iets fout wees, Ek is so jammer om te moet lees van al die sterfgevalle, die bestuurder ingesluit. Mag die familie berusting kry.
Van hierdie busbestuurders het geen respek vir ander motoriste nie, n Greyhound het al verby my gevlieg gekom dat ek vir my ma genoem het dat ek wonder of die passasiers veilig by hul bestemming gaan aankom. Ek het ook al gehoor dat hulle n sekere tyd het om by hul bestemming aan te kom en mag nie laat wees nie.
Ek moet eerlik sê, ek het al baie van die busdiens gebruik gemaak..Intercape en Greyhound en kan nie kla nie. Ek was dalk net gelukkig, geen gejaag of roekelose bestuurders nie. Dis baie tragies.
Die feit dat hy selfmoord gepleeg het is dalk n aanduiding dat hy die wet oortree het mbt die ongeluk en nou nie kans sien vir die gevolge nie. Dis jammer, want wat ook al met hom sou gebeur, kan nie erger wees as die dood nie. Hoop nie hy het nog n gesin ook wat nou nog verder hier deur gaan ly nie. Tragies.
Ry bietjie die N12 of N1 Kaap toe van Pretoria af dan sal julle sien hoe erg die busse ry. Hulle vat kanse en ry baie hoe spoed. 'n maand terug was ek in die Kaap en daar was 'n bus wat ek nie kon vang nie. Na 'n paar uur op die pad kom ek agter die knaap kap maklik 160 kmh en dit is hoekom ek hom nie kon vang nie. later af getrek en hom verby gevat en net na Beaufort west toe kom daai bus met 'n spoed van lig verby my nadat hy vir my… Lees meer »